

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstava v Starej Ľubovni**

**Číslo:** IV/2019

**Dňa:** 28.02.2019

**K bodu programu:** **č. 28**

**Názov materiálu: Správa o činnosti ZPOZ Človek - človeku pri MsÚ**

**v Starej Ľubovni za rok 2018.**

**Materiál obsahuje**: Odporúčanie komisie pri MsZ

Návrh uznesenia

Dôvodová správa

**Materiál predkladá:** PaedDr. Eva Kollárová

vedúca oddelenia školstva, kultúry, športu a mládeže

**Podpis: \_\_\_\_\_\_\_\_\_\_\_\_\_\_\_\_\_\_**

**Materiál vypracovala:** PaedDr. Eva Kollárová**,** Mgr. Monika Dušeková

oddelenie školstva, kultúry, športu a mládeže

**Materiál p r e r o k o v a n ý**

na zasadnutí Komisie vzdelávania, kultúry a cestovného ruchu pri MsZ dňa 13.02.2019

**Prijaté odporúčanie:** Komisia vzdelávania, kultúry a cestovného ruchu odporúča MsZ:

A/ prerokovať a vziať na vedomie Správu o činnosti ZPOZ Človek – človeku pri

MsÚ v Starej Ľubovni za rok 2018.

B/ prehodnotiť odmeňovanie práce členov ZPOZ a zvýšiť odmenu člena ZPOZ za

účinkovanie na obrade zo súčasných 6,- € na 15,- € za jeden obrad.

**N á v r h u z n e s e n i a**

Mestské zastupiteľstvo v Starej Ľubovni po prerokovaní predloženého materiálu

**berie na vedomie**

Správu o činnosti ZPOZ Človek – človeku pri MsÚ v Starej Ľubovni za rok 2018.

**D ô v o d o v á s p r á v a**

Materiál sa predkladá v zmysle schváleného Plánu práce MsZ na r. 2019.

**CHARAKTERISTIKA ZPOZ**

Obecné samosprávy prostredníctvom zborov pre občianske záležitosti majú možnosť dôstojným, zážitkovým a neformálnym spôsobom deklarovať svoj vzťah k občanom svojej obce. Majú možnosť využívať prácu ZPOZ nielen pri povinných, zákonom stanovených obradoch, ako je štátny sobáš a štátny pohreb, ale aj pri rôznych významných kultúrnych a spoločenských udalostiach v obci.

ZPOZ v Starej Ľubovni je od počiatku členom Združenia zborov pre občianske záležitosti Človek človeku v Slovenskej republike, ktoré nielen združuje, ale aj metodicky usmerňuje jednotlivé ZPOZ-y. Ľubovniansky ZPOZ pravidelne prispieva do bulletinu Človek Človeku. Eva Kollárová je členkou Ústrednej radyZdruženia ZPOZ Človek človeku v SR a zároveň predsedníčkou Krajskej rady Prešovského kraja.

Cieľom ZPOZ je spokojný občan. Aj preto pracovníci mesta uplatňujú individuálny prístup pri realizácii obradov. **Obrady sa často pripravujú jednotlivým klientom na mieru**, to znamená, že na obrad (najmä individuálny) sa píše osobitný scenár na základe podkladov dodaných od prijímateľov obradu. Príprava takéhoto obradu je náročná na čas a zber údajov. Napriek tomu spätná väzba potvrdzuje, že je to správna cesta.

**Veľkou devízou** ZPOZu v Starej Ľubovni **je participácia mladých ľudí na jednotlivých obradoch**. Ako zásadná sa v tomto prípade javí spolupráca so Základnou umeleckou školou Jána Melkoviča v Starej Ľubovni, ktorá je liahňou mladých talentov – hudobníkov, spevákov, recitátorov, autorov poézie.

Všetky **obrady ZPOZ sa zapisujú do pamätných a sobášnych kníh** Mesta Stará Ľubovňa. Priemerný počet zápisov do pamätných kníh je 130 za jeden rok. Autorkou zápisov je **Oľga Matviaková**, ktorá ich realizuje už viac ako 35 rokov.

**ÚSPECHY ZPOZ:**

ZPOZ v Starej Ľubovni má v celoslovenskom meradle to najlepšie meno, čo dokazuje nielen na obradoch a občianskych slávnostiach v rámci mesta, ale aj na krajských a celoslovenských prehliadkach, seminároch a konferenciách. Aj v roku 2018 porota na celoslovenskej prehliadke programov ZPOZ Dieťa je dar v Sliači zaradila obrad ZPOZu zo Starej Ľubovne – Stužková slávnosť medzi najlepšie obrady.

18. októbra 2018 sa **v zasadačke MsÚ v Banskej Bystrici** konal slávnostný seminár Združenia Zborov pre občianske záležitosti Človek človeku Slovenskej republiky pri príležitosti 65. výročia vzniku zborov pod názvom Vďaka vám, zpozáci... Najvyššie ocenenie **Zlaté srdce 2018** Ústredná rada ZPOZ udelila 10 osobnostiam, ktoré sa veľkou mierou zaslúžili o rozvoj a fungovanie ZPOZov. Medzi ocenenými bola aj členka staroľubovnianskeho ZPOZu Janka Lukáčová.

Aj v predchádzajúcich rokoch členovia ZPOZ zo Starej Ľubovne získali od Ústrednej rady ZPOZ za svoje aktivity a činnosť niekoľko najvyšších zpozáckych ocenení a vyznamenaní (napr. Oľga Matviaková, Ján Sivuľka, Eva Kollárová, Valent Jaržembovský).

Ľubovniansky ZPOZ je laureátom Ceny mesta Stará Ľubovňa (1999).

V novembri 2018 ZPOZ Človek človeku pri MsZ v Starej Ľubovni pri príležitosti 65. výročia vzniku ZPOZ na Slovensku vyslovil poďakovanie za dlhoročnú aktívnu a obetavú prácu Bernadete Hajastekovej, Janke Jendrichovskej, Kataríne Barlíkovej a Oľge Matviakovej.

Počas svojho fungovania ZPOZ v Starej Ľubovni zorganizoval zaujímavé obrady a programy, privítal niekoľko významných osobností, hostí a účinkujúcich.

Uskutočnil prijatie všetkých slovenských prezidentov: Michala Kováča, Rudolfa Schustera, Ivana Gašparoviča i Andreja Kisku.

Privítal novinárov z celého Slovenska.

Usporiadal stretnutie Staroľubovňanov v Bratislave v Zichyho paláci.

S veľkým úspechom vystúpil s programom na Deň učiteľov v partnerskom meste Vsetín.

Odprevadil do života básnické zbierky Moniky Tančákovej, Mariky Smoroňovej, Niny Kollárovej, knihu Kde asi rozprávka býva Petra Karpinského, piesne pre deti Táne Selepovej, filmy Štefana Dlugolinského, tiež zpozácku knihu Evy Kollárovej Dobrý deň, človek a CD so zpozáckymi piesňami Život je divadlo...

Pripravil obrady na oslavy výročí významných inštitúcií, organizácií, škôl, školských zariadení (Ľubovnianske múzeum, takmer všetky školy na území mesta, EKOS, Ľubovnianska nemocnica, Únia žien Slovenska, Dychová hudba Ľubovnianka, Ľubovnianska knižnica, CVČ...).

Udelil čestný názov ZUŠ Jána Melkoviča.

Otvoril pamätné izby: Jána Melkoviča a Terézie Vansovej a Vansovej Lomničky.

Odhalil niekoľko pamätných tabúľ v Starej Ľubovni.

Obradná sieň MsÚ hostila známych hercov: Júliusa Pántika, Juraja Sarvaša, Ladislava Chudíka, Evu Kristinovú, Darinu Vašičkovú, Štefana Bučka, Bibianu Ondrejkovú, Stanislava Štepku, Lenku Barilíkovú, speváčky Katarínu Koščovú, Veroniku Koščovú, Katarínu Knechtovú, Simu Martausovú, speváka skupiny Komajota Martina Husovského, ale aj veľký Spevácky zbor slovenských učiteľov, spisovateľov Petra Karpinského, Valentína Ševčíka, Júliu Čurillovú, Jána Petríka, Tomáša Repčiaka či Jozefa Puchalu...

**OBRADY ZPOZ V ROKU 2018**

ZPOZ v Starej Ľubovni organizuje občianske obrady, slávnosti a iné podujatia tak, aby spĺňali požiadavku vysokej empatie, zážitkovosti, jedinečnosti a zároveň, aby jej členovia dôstojne reprezentovali Mesto Stará Ľubovňa.

Staroľubovniansky ZPOZ zabezpečuje celú škálu obradov: privítania detí, životné jubileá, pohreby, sobáše, účinkuje pri pietnych spomienkach, vernisážach v Galérii Provinčný dom, pri významných výročiach organizácií, odovzdávaní Janského plakiet darcom krvi, prijatí významných osobností, vzácnych hostí, organizuje prijatia učiteľov, seniorov, slávnostné odovzdávanie Ceny Mesta a Ceny primátora mesta, odovzdávanie ocenení najúspešnejším reprezentantom mesta v oblastiach šport, vzdelávanie a kultúra, pripravuje programy na slávnostné prezentácie kníh a CD, programy na celoslovenské súťaže a festivaly Dúha, Naša Vansovej Lomnička, Poetická Ľubovňa a podobne.

V roku 2018 bolo zrealizovaných 123 obradov. Z významnejších spomenieme odhalenie pamätnej tabule, vernisáž a slávnostný obrad venovaný Mons. Viktorovi Trstenskému, odprevadenie niekoľkých kníh do života: Stará Ľubovňa – región mnohých kultúr na rozhraní Spiša a Šariša, SNP v prelomovom desaťročí (česko)slovenských dejín 1938 – 1948, Ľubomír Ogurčák – Vždy som túžil po svätosti. Tiež slávnostné prijatia na pôde MsÚ pri príležitosti 50. výročia opätovného vzniku okresu Stará Ľubovňa, 50. výročia vzniku Ľubovnianskej knižnice a 40. výročia založenia Klubu dôchodcov v Starej Ľubovni.

**Počet zrealizovaných obradov v roku 2018 podľa druhu:**

|  |  |  |  |
| --- | --- | --- | --- |
| **obrad** | **2016** | **2017** | **2018** |
| sobáš /z toho delegované/ cudzincov/ mimo obradnej miestnosti/ s odobierkou | **34** 2/3/1/3 | **30** 9/3/0/2 | **22**  **6/5/2/3** |
| odobierka | **3** | **3** | **3** |
| privítanie detí | **15** | **11** | **14** |
| životné jubileá | **26** | **24** | **32** |
| slávnosti s odovzdávaním cien (Cena mesta, vyhlásenie najúspešnejších reprezentantov, odovzdávanie Janského plakiet... | **10** | **11** | **11** |
| pohreby, občianske rozlúčky | **5** | **8** | **4** |
| pietne akty, odhalenie pamätnej tabule, spomienkové slávnosti | **3** | **3** | **5** |
| slávnostné prijatia primátorom mesta | **5** | **4** | **3** |
| vernisáže | **9** | **9** | **8** |
| obrady na celoslovenských súťažiach, festivaloch | **11** | **6** | **7** |
| iné spoločenské obrady (rozlúčka so ZŠ, pomaturitné stretnutie, stužková, výr. vzniku organizácií, zlatá svadba... | **10** | **10** | **10** |
| prezentácia knihy, uvedenie knihy do života | **0** | **5** | **3** |
| **SPOLU** | **131** | **124** | **123** |

**Počet obradov ZPOZ – prehľad od roku 1998**

|  |  |  |  |  |
| --- | --- | --- | --- | --- |
| **Rok** | **Počet** |  | **Rok** | **Počet** |
| 1998 | 101 |  | 2009 | 119 |
| 1999 | 101 |  | 2010 | 120 |
| 2000 | 82 |  | 2011 | 116 |
| 2001 | 74 |  | 2012 | 114 |
| 2002 | 95 |  | 2013 | 116 |
| 2003 | 85 |  | 2014 | 118 |
| 2004 | 87 |  | 2015 | 106 |
| 2005 | 78 |  | 2016 | 131 |
| 2006 | 88 |  | 2017 | 124 |
| 2007 | 90 |  | 2018 | 123 |
| 2008 | 107 |  |  |  |

**ČLENOVIA ZPOZ**

Činnosť ZPOZ v roku 2018 zabezpečovalo 35 členov. Primátor mesta Ľuboš Tomko a päť poslancov poverených MsZ vykonávať obrady určené zákonom a obrady organizované mestom (Valent Jaržembovský, Milan Knapík, Klaudia Satkeová, Rastislav Stašák, Rudolf Žiak). Najpočetnejšiu skupinu tvorí spevácka a hudobná zložka (13), recitátori (9) a matrikárky (3), organizátori (3) a jedna scenáristka a režisérka.

**Tajomníčkou ZPOZ**, ktorá je zároveň zamestnankyňou Mesta Stará Ľubovňa, je **Monika Dušeková**. Jej úlohou je vedenie agendy a kompletná organizácia obradov ZPOZ.

**Predsedom ZPOZ je Valent Jaržembovský**.

**Počet členov ZPOZ v Starej Ľubovni**

|  |  |  |  |
| --- | --- | --- | --- |
| **zaradenie** | **2016** | **2017** | **2018** |
| poslanci poverení MsZ vykonávať sobáše | 5 + primátor | 5 + primátor | 5 + primátor |
| spevácka a hudobná zložka | 16 | 15 | 13 |
| recitátori | 9 | 9 | 9 |
| matrikárky | 2 | 3 | 3 |
| organizátori | 3 | 4 | 3 |
| scenáristka, režisérka | 1 | 1 | 1 |
| spolu | 37 | 38 | 35 |

**HOSPODÁRENIE ZPOZ PRI MSZ V STAREJ ĽUBOVNI**

ZPOZ hospodári s finančnými prostriedkami schválenými MsZ v rámci rozpočtu Mesta na príslušný kalendárny rok.

|  |  |  |  |  |
| --- | --- | --- | --- | --- |
| **položka** | **čerpanie**  **rok 2016** | **čerpanie**  **rok 2017** | **čerpanie rok 2018** | **plán**  **rok 2019** |
| odmeny | 8 224,00 | 7 531,50 | 8 848,50 | 8 400 |
| poistenia | 2 453,48 | 1 962,85 | 2 435,76 | 3 200 |
| všeobecný materiál | 3 793,47 | 7 267,49 | 4 410,04 | 4 500 |
| prepravné | 37,00 | 0,00 | 243,00 | 250 |
| ocenenie jednotlivcom | 99,90 | 98,97 | 125,00 | 100 |
| príspevok na ošatenie | 1448,74 | 1 828,74 | 1 828,74 | 1 530 |
| reprezentačné | 30,00 | 150,00 | 149,25 | 150 |
| **spolu** | **16 086,59** | **18 839,01** | **18 040,29** | **18 080** |

# ZPOZ sa pri určovaní odmien riadi Poriadkom odmeňovania Mesta, ktorý stanovuje odmenu 6,- € pre jedného účinkujúceho za jeden obrad trvajúci priemerne 45 minút. (Odmena sa upravila smerom nadol v roku 2013 v zmysle Memoranda o spolupráci medzi Vládou SR a ZMOS o konsolidácii verejných financií a neskôr bola navýšená o valorizáciu.)

# Členovi ZPOZ prislúcha podľa poriadku aj odmena v maximálnej výške 10,50 € určená na úpravu zovňajšku v deň konania obradu a ročný paušálny príspevok vo výške maximálne do 100,- € (konkrétny príspevok pre jednotlivého člena sa určuje podľa počtu absolvovaných obradov).

Mesto Stará Ľubovňa z položky všeobecný materiál ZPOZ zabezpečuje kytice na pietne akty kladenia vencov (cca 20,- €), darčeky na privítanie detí (plaketa Moje rodisko je Stará Ľubovňa – 7,68 € a kvet do sumy 1,20 €), darčeky pre jubilantov (v hodnote do 4,- € + kvet do 1,20 €), darčeky pre novomanželov (do 12,- €), darčeky, ceny, kvety a kytice pri významných podujatiach vo výške maximálne do 20,- € (Cena Mesta, vyhlasovanie najúspešnejších reprezentantov mesta, ocenenia na celoslovenských festivaloch, súťažiach a podobne).

**PRIESTORY, V KTORÝCH SA KONAJÚ OBRADY ZPOZ**

Obrady ZPOZ sa konajú väčšinou v obradnej sieni MsÚ, ktorá bola postavená v roku 1992 a má kapacitu maximálne 80 – 100 ľudí. V roku 2018 bola obradná miestnosť vymaľovaná, boli vymenené žiarovky vo veľkom drevenom lustri a časť elektroinštalácie na elektrické zásuvky. V najbližších rokoch bude nevyhnutné pokračovať v rekonštrukcii elektroinštalácie, zabezpečiť opravu alebo výmenu dlažby, reštaurovanie drevenej plastiky, odstránenie problémov s kanalizáciou v priestoroch kuchynky a toaliet pri MsP, zabezpečiť výmenu a doplnenie vhodných reprezentačných stoličiek a kresiel a rekonštrukciu zázemia ZPOZ – kuchynky a reprezentačnej miestnosti.

Mimo obradnej siene sa uskutočňujú pietne akty kladenia vencov (pamätník pred Domom kultúry), vernisáže (Galéria Provinčný dom), oslavy výročí organizácií a inštitúcií (podľa miesta konania osláv)... Stále viac si klienti žiadajú sobáš mimo obradnej siene MsÚ (hrad Ľubovňa, skanzen, v rôznych exteriéroch či reštauračných zariadeniach), čo spôsobuje organizátorom značné problémy, pretože tieto priestory často nespĺňajú požadované zákonné podmienky na vykonanie obradu.

**ZÁVER**

Byť členom ZPOZ znamená sprevádzať človeka počas jeho života rôznymi významnými rodinnými a spoločenskými udalosťami. Stáť pri človeku, zmenšovať jeho bôľ, znásobovať jeho radosť a šťastie. Členovia ZPOZ Človek človeku pri MsÚ v Starej Ľubovni sa tieto humánne ciele snažia napĺňať obetavou tvorivou prácou na všetkých/ stovkách či tisíckach realizovaných obradoch v našom meste.