

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestského zastupiteľstva v Starej Ľubovni**

**Číslo: IV/2019**

**Dňa: 28.02.2019**

**K bodu programu:** **č.26**

**Názov materiálu: Správa o činnosti Mesta Stará Ľubovňa v oblasti sociálnej pomoci a sociálnej starostlivosti za rok 2018**

**Materiál obsahuje**: Návrh uznesenia

Dôvodová správa

Informatívna správa o činnosti Mesta Stará Ľubovňa v oblasti sociálnej pomoci a sociálnej starostlivosti za rok 2018

**Materiál predkladá:**  Mgr. Mária Raššová

ved. odd. sociálnych vecí a bytovej politiky

**Podpis: \_\_\_\_\_\_\_\_\_\_\_\_\_\_\_\_\_\_**

**Materiál vypracovala:** Mgr. Mária Raššová

ved. odd. sociálnych vecí a bytovej politiky

**N á v r h u z n e s e n i a**

Mestské zastupiteľstvo v Starej Ľubovni po prerokovaní predloženého materiálu

**b e r i e n a  v e d o m i e**

Informatívnu správu o činnosti Mesta Stará Ľubovňa v oblasti sociálnej pomoci a sociálnej starostlivosti za rok 2018 v zmysle predloženého návrhu.

**D ô v o d o v á s p r á v a**

Materiál sa predkladá v zmysle schváleného Plánu práce MsR a MsZ na r. 2019 a bol prerokovaný na zasadnutí Komisie sociálnych vecí, rodiny, bytovej politiky a zdravotníctva v Starej Ľubovni zo dňa 14.02.2019, počas ktorého bolo prijaté uznesenie: Komisia odporúča Mestskému zastupiteľstvu v Starej Ľubovni vziať na vedomie Informatívnu správu o činnosti Mesta Stará Ľubovňa v oblasti sociálnej pomoci a sociálnej starostlivosti za rok 2018.

**Informatívna správa o sociálnej pomoci a sociálnej starostlivosti**

**za rok 2018**

Mesto Stará Ľubovňa v roku 2018 úlohy v oblasti sociálnej pomoci a sociálnej starostlivosti zabezpečovalo v súlade s platnými zákonmi a právnymi normami prostredníctvom oddelenia sociálnych vecí a bytovej politiky.

Činnosť oddelenia sociálnych vecí a bytovej politiky bola zameraná na oblasti:

* inštitút osobitného príjemcu (ďalej „I OP“)
* dotácie pre žiakov z rodín v hmotnej núdzi/pod hranicou životného minima
* sociálnoprávna ochrana detí a plnoletých fyzických osôb, sociálna kuratela
* jednorazové dávky sociálnej pomoci, príspevky
* zanedbávanie povinnej školskej dochádzky
* spoločný obecný úrad pre zabezpečenie sociálnych služieb
* sociálne služby poskytované mestom - opatrovateľská služba, posudková činnosť
* stravovanie dôchodcov
* agenda bytovej politiky
* terénna a komunitná sociálna práca

**Inštitút osobitného príjemcu**

Inštitút osobitného príjemcu (ďalej „I OP“) je legislatívne výstupom sociálnych zákonov.

Zaradenie klienta do I OPje v kompetencii ÚPSVaR. Vykonáva sa po individuálnom posúdení každého prípadu a to na podnet ÚPSVaR, na základe hlásení škôl a na podnet oddelenia sociálnych vecí MsÚ. Zaradenie do inštitútu môže byť vykonané aj na podnet klienta. V roku 2018 o zaradenie do inštitútu požiadali 2 rodiny.

Klientmi inštitútu OP sú predovšetkým občania exkludovanej etnickej komunity, čo predstavuje 99,76 %.

Inštitút OP sa vykonáva v dvoch kategóriách. Prvú kategóriu tvoria klienti, u ktorých je potrebné zlepšiť rodinné prostredie, resp. rodine bolo uložené výchovné opatrenie. Sanácia sa týka ekonomických, rodičovských a výchovných schopností rodiny, účelného využívania dávky, redukcie výskytu sociálno-patologických javov a pod. Druhá kategória je zameraná na rodičov zanedbávajúcich povinnú školskú dochádzku detí.

Klienti zaradení do inštitútu OP poberajú priznané dávky vecnou, peňažnou, alebo kombinovanou formou. To znamená, poberateľom sú vydávané poukážky na nákup v zmluvných predajniach, poskytnutá hotovosť, alebo je im poskytované poradenstvo pri nákupe potravín, ošatenia, osobných potrieb v nezmluvných predajniach. Z dávky boli uskutočňované platby za: náklady spojené s bývaním, výživné na deti, ktoré boli rodičom dočasne odňaté zo starostlivosti a pod.

Poberatelia sociálnych dávok navštevujú oddelenie soc. vecí cca 1-3 krát týždenne, z dôvodu vypísania poukážok, poradenstva, kalkulácie dávky, administratívnej pomoci a pod. Prístup ku každej rodine je individuálny, rovnako individuálne je aj plánovanie kalkulácie výdavkov, realizované v spolupráci s klientom. Na základe finančného plánovania sú stanovené limity výberov, závisiace od výšky dávky a potrieb rodiny. Výkon inštitútu, ktorý zahŕňa okrem administratívnej práce i návštevy rodín, pomáha (v spolupráci s kurátormi ÚPSVR a terénnymi soc. pracovníkmi) riešiť problémy v jednotlivých rodinách, povzbudzuje rodiny k väčšej aktivite, posilňuje ich sebavedomie, zodpovednosť, zlepšuje starostlivosť o zdravie, ošatenie, osobnú hygienu a školskú dochádzku detí.

Tab. č. 1: Dávky poukázané na inštitút OP v rokoch 2017, 2018

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Rok 2017/2018** | **Počet klientov** | | **Hmotná núdza**  **+ príspevky** | | **Prídavok na dieťa**  **+ príspevky** | | **Spolu v €** | |
| **2017** | **2018** | **2017** | **2018** | **2017** | **2018** | **2017** | **2018** |
| Január | 77 | 78 | 5 476,29 | 4 533,10 | 8 767,12 | 9 062,32 | 14 243,41 | 13 595,42 |
| Február | 84 | 74 | 6 738,60 | 5 120,40 | 10 235,25 | 8 329,15 | 16 973,85 | 13 449,55 |
| Marec | 83 | 78 | 6 824,20 | 5 040,10 | 9 701,00 | 9 458,25 | 16 525,20 | 14 498,35 |
| Apríl | 84 | 81 | 6 684,10 | 4 998,00 | 9 750,58 | 8 719,83 | 16 434,68 | 13 717,83 |
| Máj | 79 | 82 | 6 315,30 | 4 805,90 | 9 273,62 | 9 388,15 | 15 588,92 | 14 194,05 |
| Jún | 78 | 82 | 4 972,52 | 4 398,00 | 9 814,68 | 8 786,82 | 14 787,20 | 13 184,82 |
| Júl | 86 | 80 | 5 674,80 | 3 800,60 | 9 051,00 | 8 525,30 | 14 725,80 | 12 325,90 |
| August | 83 | 80 | 4 859,65 | 4 469,10 | 10 520,46 | 9 508,29 | 15 380,11 | 13 977,39 |
| Septemb. | 83 | 78 | 4 291,40 | 4 795,65 | 9 121,56 | 8 226,89 | 13 412,96 | 13 022,54 |
| Október | 82 | 76 | 3 866,70 | 4 083,00 | 9 343,28 | 8 404,70 | 13 209,98 | 12 487,70 |
| November | 83 | 81 | 3 908,00 | 4 648,74 | 9 247,68 | 8 894,11 | 13 155,68 | 13 542,85 |
| December | 82 | 75 | 4 408,10 | 4 518,89 | 8 535,52 | 8 440,88 | 12 943,62 | 12 959,77 |
| **S p o l u :** | **ø82** | **ø79** | **64 019,66** | **55 211,48** | **113 361,75** | **105 744,69** | **177 381,41** | **160 956,17** |

**V roku 2018** sa v obidvoch kategóriách pracovalo s finančnou hodnotou 160 956,17 €, poskytovanou v priemere 79 klientom. Pri porovnaní finančného výkonu inštitútu bol v roku 2018, oproti roku 2017, pokles o 9,25 %.

Priebežné uvoľňovanie rodín z inštitútu vychádzalo zo zániku dôvodu ich zaradenia podmieneného sanáciou rodiny, ukončením výchovného opatrenia a u záškoláctva ukončením povinnej školskej dochádzky alebo jej zlepšením.

Z údajov v tabuľke č. 1 vyplýva, že v porovnaní s rokom 2017 v roku 2018 došlo vo výkone osobitného príjemcu k miernemu poklesu ako počtu klientov, tak aj k poklesu výšky dávok poukázaných na inštitút ÚPSVaR, čo považujeme za pozitívne.

V rámci sociálnej práce a pomoci sociálne oddelenie vykonáva koordináciu platieb spojených s bývaním nielen u klientov inštitútu, ale aj u obyvateľov ulice Továrenskej, SNP a mestskej časti Podsadek, ktorí nie sú jeho súčasťou. Touto aktivitou sú rodiny preventívne chránené pred možnou stratou bývania a následného umiestnenia maloletých detí v sociálnych zariadeniach, ale aj začatím exekútorských konaní.

Tab. č. 2: Prehľad platieb v roku 2018

|  |  |  |  |  |  |  |
| --- | --- | --- | --- | --- | --- | --- |
| OBDOBIE | SIPO  (pošta) | NÁJOM  (Slobyterm) | BÝVANIE  (MsÚ-pokladňa, Továrenská ul.) | KOMUNÁLNY ODPAD | INÉ | SPOLU  v € |
| 1. štvrťrok | 3 248,25 € | 2 855,68 € | 852,68 € | 3 933,28 € | 648,86 € | 11 538,75 € |
| 2. štvrťrok | 2 524,86 € | 2 807,84 € | 944,19 € | 4 154,57 € | 378,80 € | 10 810,26 € |
| 3. štvrťrok | 3 410,56 € | 2 623,70 € | 972,90 € | 4 264,27 € | 513,75 € | 11 785,18 € |
| 4. štvrťrok | 3 469,57 € | 3 149,00 € | 787,94 € | 3 812,05 € | 409,80 € | 11 628,36 € |
| **SPOLU** | **12 653,24 €** | **11 436,22 €** | **3 557,71 €** | **16 164,17 €** | **1 951,21 €** | **45 762,55 €** |

**Dotácie pre žiakov z rodín v hmotnej núdzi, resp. v životnom minime**

V zmysle Zákona 544/2010 o dotáciách v pôsobnosti MPSVaR SR sa v hodnotenom roku na oddelení soc. vecí vykonávala agenda dotácií pre žiakov z rodín v hmotnej núdzi a žiakov z rodín, u ktorých životné minimum nedosahuje štátom stanovenú výšku a ktoré navštevujú materské a základné školy v meste St. Ľubovňa, vrátane Spojenej školy internátnej, zriaďovateľom ktorej je Krajský školský úrad v Prešove. Dotácia je účelovo zameraná na výchovu k stravovacím návykom a na výchovu k plneniu školských povinností.

Tab. č. 3: Prehľad dotácií pre deti z rodín v HN, resp. v ŽM v roku 2018 v €

|  |  |  |  |  |  |  |
| --- | --- | --- | --- | --- | --- | --- |
|  | **strava (I.-XII.) v €** | | | **Školské potreby v €** | | |
| **ŠKOLA** | Dotácia | čerpanie | zostatok | dotácia | čerpanie | zostatok |
| ZŠ Komenského 6 | 772,70 | 727,10 | 45,60 | 166,00 | 166,00 | 0 |
| ZŠ Levočská 6 | 392,40 | 371,10 | 21,30 | 99,60 | 99,60 | 0 |
| ZŠ Za vodou 14 | 803,20 | 614,40 | 188,80 | 215,80 | 215,80 | 0 |
| ZŠ Podsadek 140 | 25 927,00 | 23 839,00 | 2 088,00 | 4 814,00 | 4 814,00 | 0 |
| ŠZŠ Levočská 22 | 5 021,49 | 4 668,69 | 352,80 | 1 128,80 | 1 128,80 | 0 |
| MŠ Vsetínska 36 | 0 | 0 | 0 | 0 | 0 | 0 |
| MŠ Tatranská 21 | 340,60 | 284,80 | 55,80 | 49,80 | 49,80 | 0 |
| **SPOLU** | **33 257,39** | **30 505,09** | **2 752,30** | **6 474,00** | **6 474,00** | **0** |

Dotácia na výchovu k stravovacím návykom sa poskytuje v školskom roku mesačne, a to v maximálnej výške 1,- €/obed. V roku 2018 bola táto dotácia priznaná mesačne v priemere 172 žiakom. V porovnaní s rokom 2017 došlo v roku 2018 k poklesu uplatňovania si nároku na dotáciu na stravu o 29,31 % (v r. 2017 bola dotácia na stravu čerpaná vo výške 43 156,36 €).

Dotácia na výchovu k plneniu školských povinností sa poskytuje 2-krát ročne vo výške 16,60 € na žiaka, t. j. 33,20 € ročne na žiaka. V roku 2018 bola táto dotácia poskytnutá v priemere 195 žiakom. V porovnaní s rokom 2017 došlo v roku 2018 k poklesu uplatňovania si nároku na dotáciu na školské potreby a to o 25,71 % (v roku 2017 bola dotácia na školské potreby čerpaná vo výške 8 715,00 €).

Nevyčerpané dotácie za hodnotený rok boli vrátené ÚPSVaR 20.12.2018.

**Sociálnoprávna ochrana detí a plnoletých fyzických osôb, sociálna kuratela**

Na úseku starostlivosti o rodinu a dieťa Mesto Stará Ľubovňa poskytuje pomoc v naliehavých prípadoch maloletým deťom, ak je život, alebo zdravie dieťaťa v doterajšom prostredí vážne ohrozené.

Spolupracuje s orgánmi štátnej správy pri obnove rodinného prostredia, spolupôsobí pri výkone výchovných opatrení uložených súdom a úradom práce. Vyjadruje sa k spôsobu života občanov, ktorí majú záujem o náhradnú rodinnú starostlivosť a to buď účasťou na súdnych pojednávaniach alebo písomným vyjadrením.

Mesto podáva správy orgánom štátnej správy. Každé podanie si vyžaduje šetrenie v prirodzenom prostredí rodín mal. detí, ale aj plnoletých osôb, ktoré sú pozbavené spôsobilosti v plnom rozsahu, zhodnotenie priestupkových konaní vedených Mestom Stará Ľubovňa za uplynulé obdobie, príp. získavanie informácií ďalšími dostupnými spôsobmi.

V hodnotenom roku to bolo celkom:

50 správ o nesvojprávnych na základe vyžiadania súdu,

18správ o povesti na maloletých a mladistvých na základe vyžiadania polície,

10 správ - podklady pre súdne konania,

65 správ o povesti pre ÚPSVAR a iné úrady.

Mesto sa v súlade s občiansko-právnym poriadkom stalo kolíznym opatrovníkom pre súdne konania vo vecach maloletých detí. V tomto roku sa poverený zástupca Mesta zúčastnil na 13 súdnych pojednávaniach, ktoré sa konali za účelom nariadenia a zrušenia výchovného opatrenia, pozbavenia svojprávnosti na právne úkony, schválenie úkonu za nesvojprávneho, pozbavenie výkonu rodičovských práv, ustanovenie poručníka, určenie splnenia podmienok osvojiteľnosti, nariadenie ústavnej starostlivosti, zmeny zariadenia ústavnej starostlivosti, zverenie dieťaťa do náhradnej starostlivosti a pod.

Mesto v zmysle zákona NR SR č.305/2005 Z.z. o sociálnoprávnej ochrane detí a sociálnej kuratele prijalo zmenu VZN č. 43 o podmienkach, finančných príspevkoch a spôsobe realizácie opatrení sociálnoprávnej ochrany detí a sociálnej kurately, ktoré ustanovuje podmienky poskytovania finančných príspevkov na dopravu a príspevok na osamostatnenia sa mladého dospelého. Zmena zákona zrušila povinnosť obcí vytvárať úspory deťom umiestneným v detskom domove, podľa novely zákona v Centre pre deti a rodinu. Obec už nemá povinnosť poskytovať ani pôvodný príspevok na úpravu a obnovu rodinných pomerov počas umiestnenia dieťaťa, ktorý bol vyplácaný do jedného roka po umiestnení. Mesto má naďalej možnosť poskytnúť príspevok na dopravu a zároveň povinnosť poskytnúť mladému dospelému, ktorý odchádza z centra, príspevok vo výške 30 % zo sumy príspevku poukázaného centrom. Podmienkou je, že mladý dospelý musí Mesto požiadať o tento príspevok do 30 dní po skončení pobytu a musí mať trvalý pobyt na území obce v čase umiestnenia do centra. Príspevok na osamostatnenie sa poskytuje obec peňažnou, vecnou alebo kombinovanou formou jednorazovo alebo vo viacerých splátkach. V roku 2018 o tento príspevok nepožiadal žiaden mladý dospelý, pričom plnoletosť v centre dovŕšil jeden umiestnený. Zostáva v centre z dôvodu ďalšieho štúdia. Nárok na tento príspevok nestráca, môže si ho uplatniť po odchode zo zariadenia.

V zmysle tohto aktualizovaného zákona Mesto každé dva mesiace spolu s  príslušným úradom práce, rodinou a Centrom pre deti a rodinu prehodnocuje plnenie sociálneho plánu práce s rodinou dieťaťa, u ktorého je uložené výchovné opatrenie a u detí, u ktorých je nariadená ústavná starostlivosť. Mesto Stará Ľubovňa malo v roku 2018 celkovo 22 detí zo 7 rodín umiestnených v Centre pre deti a rodinu v mestách Svidník, Podolínec, Istebné, Prešov a Poprad. U štyroch detí, ktoré sú umiestnené v zariadení a u ktorých sú obaja rodičia pozbavení rodičovských práv, vykonáva Mesto aj funkciu poručníka. Títo rodičia sa dlhodobo nachádzajú v Českej republike.

**Jednorazová dávka sociálnej pomoci, príspevky**

V zmysle zákona NR SR č. 599/2003 Z.z. o pomoci v hmotnej núdzi môže Mesto poskytnúť jednorazovú dávku sociálnej pomoci na základe písomnej žiadosti občana mesta.

V roku 2018 bolo podaných 10 žiadostí o poskytnutie jednorazovej dávky sociálnej pomoci, čo je o jednu žiadosť menej ako v roku 2017. Po prešetrení sociálnych pomerov u žiadateľov bola jednorazová finančná výpomoc schválená v 5 prípadoch. Priemerná schválená čiastka dávky na jednu žiadosť v roku 2018 bola 116,0 €.

Celkové čerpanie dávky za rok 2018 bolo vo výške 580 €, čo predstavuje 29 % zo sumy vyčlenenej v  rozpočte. Poskytnutá jednorazová finančná výpomoc bola oproti roku 2017 nižšia o 314,22 €.

V zmysle VZN č. 63 o poskytovaní opatrovateľskej služby a poskytovaní finančného príspevku na sociálnu pomoc majú nárok na finančný príspevok na požičiavanie pomôcok a zabezpečenie služby s použitím telekomunikačných technológií žiadatelia s trvalým pobytom na území Mesta Stará Ľubovňa na riešenie nepriaznivej sociálnej situácie z dôvodu ťažkého zdravotného postihnutia, nepriaznivého zdravotného stavu alebo z dôvodu dovŕšenia dôchodkového veku. Príspevok na pomôcku sa poskytuje najviac po dobu 6 mesiacov, pričom výška príspevku sa stanoví na základe prieskumu trhu ako najnižšia cena za konkrétnu pomôcku. Príspevok na signalizačné zariadenie je vo výške 10 € mesačne bez časového obmedzenia. V roku 2018 boli tieto príspevky vyplácané na základe zmluvy jednej klientke, v celkovej sume 25,50 € (žiadosť bola podaná v decembri 2018).

Mesto aktívne participovalo na potravinových formách pomoci pre seniorov, občanov so zdravotným znevýhodnením a sociálne odkázané rodiny(4x potravinová pomoc, hygienický balíček v spolupráci so Spišskou katolíckou charitou).V spolupráci s Mládežníckym parlamentom a CVČ organizovalo Mesto v predvianočnom období charitatívnu akciu pod názvom KILO, počas ktorej boli 37-im rodinám odovzdané balíčky, ktoré obsahovali predovšetkým trvanlivé potraviny.

**Zanedbávanie povinnej školskej dochádzky**

Obec ako príslušný správny orgán v zmysle zákona č. 596/2003 Z.z. Zákon o štátnej správe v školstve a školskej samospráve a o zmene a doplnení niektorých zákonov, zákona č. 372/1990 Zb. o priestupkoch v znení neskorších predpisov eviduje zanedbávanie povinnej školskej dochádzky a vykonáva štátnu správu v prvom stupni vo veciach ohrozovania výchovy a vzdelávania maloletého, alebo zanedbávania starostlivosti o povinnú školskú dochádzku žiaka.

V školskom roku 2017/2018 bolo v evidencii mestského úradu 16 žiakov s nahláseným záškoláctvom a celkovým počtom 749 neospravedlnených hodín . Priestupkové konanie sa konalo v 7 prípadoch, rodičom bolo uložené pokarhanie. Na Okresnú prokuratúru nebolo podané žiadne trestné oznámenie.

V oblasti záškoláctva sa pracuje s celou rodinou prevenčným spôsobom. To znamená, že už pri prvej absencii sa rodina navštívi, poučí o dôsledkoch konania a následne je v rodine vykonávaná náhodná kontrola za účelom zisťovania školskej dochádzky.

**Spoločný obecný úrad pre zabezpečenie sociálnych služieb**

Spoločný obecný úrad pre zabezpečenie sociálnych služieb vznikol 01. 01. 2016 združením 27 obcí. V roku 2017 vstúpili do úradovne ďalšie dve obce. Momentálne je v úradovni 29 obcí. Nakoľko obyvateľstvo starne a s ním sú spojené aj zdravotné problémy vedúce k jeho postupnej strate sebestačnosti, záujem zapojenia do úradovne narastá. V roku 2018 bolo podaných 51 žiadostí o posúdenie odkázanosti na sociálnu službu. Na základe týchto žiadostí bolo vydaných 50 rozhodnutí o odkázanosti na sociálnu službu a 1 rozhodnutie o neodkázanosti, 11 rozhodnutí o odkázanosti na opatrovateľskú službu, 34 rozhodnutí o odkázanosti na zariadenie pre seniorov, 4 rozhodnutia o odkázanosti na denný stacionár, 2 rozhodnutia o odkázanosti na zariadenie opatrovateľskej služby. Jedna žiadosť bola podľa § 39 zákona 448/2008 o sociálnych službách odoslaná na Prešovský samosprávny kraj. Obce Hajtovka, Kolačkov, Lesnica, Nižné Ružbachy, Starina, Veľká Lesná nemali v roku 2018 podanú ani jednu žiadosť o posúdenie o odkázanosti na sociálnu službu.

Tabuľka 5: Počet žiadosti a vydaných rozhodnutí za obdobie 2016 - 2018

|  |  |  |  |
| --- | --- | --- | --- |
| **Rok** | **2016** | **2017** | **2018** |
| **Počet podaných žiadostí** | **46** | **73** | **51** |
| Rozhodnutia o odkázanosti na **OS** | 28 | 22 | 11 |
| Rozhodnutia o odkázanosti na **ZpS** | 18 | 34 | 34 |
| Rozhodnutia o odkázanosti na **DS** | 0 | 15 | 4 |
| Rozhodnutia o odkázanosti na **ZOS** | 0 | 2 | 2 |

Počet podaných žiadosti na posúdenie o odkázanosti na sociálnu službu v roku 2018 klesol, a to z dôvodu ukončenia národného projektu Podpora opatrovateľskej služby a svoju činnosť začiatkom  roku 2018 ukončil aj denný stacionár v obci Ľubotín, ktorý mal klientov aj z okolitých obcí. Najviac žiadosti v roku 2018 bolo podaných na posúdenie o odkázanosti na sociálnu službu v zariadení pre seniorov.

Na základe zmluvy Mesta zdravotné posudky sociálnej úradovni vypracováva MUDr. Marián Kríž, PhD. a Mgr. Iveta Tináthová. Za vypracovanie jedného posudku je stanovená odmena vo výške 30, - €. Za rok 2018 bola vyplatená suma za vypracovanie posudkov 1 831,06 € (vrátane mzdových odvodov).

Obce za chod a služby spoločného obecného úradu na zabezpečenie SS zaplatili za rok 2018 príspevok v sume 1,00 € /obyvateľ/rok.

Tabuľka 6: Vyúčtovania nákladov spoločného sociálneho úradu za roky 2016 - 2018

|  |  |  |  |
| --- | --- | --- | --- |
| **Vyúčtovanie za rok:** | **2016** | **2017** | **2018** |
| **Celkové príjmy** | **17 627,00** | **18 074,00** | **18 111,00** |
| **Celkové výdavky:** | **12 751,14** | **17 990,03** | **18 643,94** |
| Mzdy | 4 791,36 | 9 444,00 | 10 262,00 |
| Odvody z miezd | 1 656,63 | 3 300,53 | 3 586,38 |
| Interiérové vybavenie | 1 549,40 | 0 | 0 |
| Poštovné a telekomunikačné služby | 313,55 | 373,29 | 368,95 |
| Školenia, kurzy, semináre, cestovné | 21,10 | 93,80 | 471,61 |
| Služby – iné | 0 | 0 | 0 |
| Výpočtová technika | 1 008,00 | 299,00 | 0 |
| Všeobecný materiál | 485,21 | 310,27 | 360,41 |
| Nájomné a služby | 1 094,76 | 1 095,00 | 1 095,00 |
| Poplatky v banke | 50,62 | 101,50 | 111,04 |
| Stravovanie | 550,00 | 539,00 | 545,6 |
| Nemocenské dávky a DOVP | 0 | 0 | 0 |
| Znalecké posudky | 1 230,51 | 2 433,64 | 1 831,06 |

Spoločný obecný úrad pre zabezpečenie SS je vedený pod oddelením soc. služieb a bytovej politiky. Zamestnáva jednu pracovnú silu na plný pracovný úväzok.

Hlavnou náplňou Spoločného obecného úradu je prijímanie žiadosti na posúdenie o odkázanosti na sociálnu službu, zhromaždenie podkladov od odborných lekárov a zdravotnú dokumentáciu súvisiacu s vydaním lekárskeho posudku, spolupráca s posudkovým lekárom. Na základe potrebných zhromaždených podkladov sa vykoná sociálne šetrenie v domácom prostredí klienta. vyhotoví sa sociálny posudok (§ 50), posudok o odkázanosti na SS (§ 51) a rozhodnutie o odkázanosti na SS (§ 80/c.) – na poskytovanie sociálnej služby v zariadení pre seniorov, zariadení opatrovateľskej služby, denného stacionára a opatrovateľskej služby. Pre všetky vydané posudky a rozhodnutia o odkázanosti na SS sa vedie aj ich evidencia v súlade s § 80 cit. zákona.

Spoločný sociálny úrad pre zabezpečenie SS poskytuje aj sociálne poradenstvo, výber a vyhľadávanie zariadení poskytujúcich sociálne služby pre seniorov, pomoc pri vypisovaní žiadostí do zariadenia, spolupráca zo sociálnou poisťovňou, PSK a ÚPSVaR.

V rámci novelizácie zákona 448/2008 z. z. o sociálnych službách sa pracovníci úradu zúčastnili v roku 2018 na dvoch trojdňových školeniach v Tatrách a dve jednodňové školenia v Košiciach a v Prešove. Všetky zmeny a informácie ohľadom sociálnych služieb boli zaslané obciam mailom.

**Opatrovateľská služba**

Mesto Stará Ľubovňa je v rámci sociálnych služieb poskytovateľom terénnej opatrovateľskej služby. Táto služba, ktorú mesto poskytuje od roku 2003, predstavuje nosnú a zatiaľ jedinú formu terénnych sociálnych služieb pre seniorov, pre dospelých v ekonomicky aktívnom veku, avšak už neaktívnych z dôvodu zdravotného postihnutia, ale aj mladých či deti, ktorí z dôvodu zdravotného handicapu nie sú schopní samostatného plnohodnotného života. Opatrovateľskú službu Mesto poskytuje žiadateľom bez vekového obmedzenia, ktorí v súlade so Zákonom 448/2008 o sociálnych službách o túto službu požiadajú a sú odkázaní na pomoc inej fyzickej osoby. Táto sociálna služba sa poskytuje v časovo vymedzenom rozsahu, počas pracovných dní a počas pracovnej doby v súlade s úradnými hodinami Mestského úradu od 7.30 do 15.30 h.

Od 01.02.2016 do 30.04.2018 bolo Mesto zapojené do projektu Národný projekt - Podpora opatrovateľskej služby (NP POS), ktorý bol zastrešený Implementačnou agentúrou Ministerstva práce, sociálnych vecí a rodiny Slovenskej republiky. Projekt bol ukončený 30.04.2018, opatrovateľskú službu zabezpečovalo 15 opatrovateliek u 18 klientov.

V priebehu roka 2018 bola poskytnutá opatrovateľská služba 31 klientom. Úkony opatrovateľskej služby vykonávalo u týchto opatrovaných 28 opatrovateliek.

K 31.12.2018 vykonávalo opatrovateľskú službu 13 opatrovateliek (z toho 1 opatrovateľka je na dlhodobej PN) u 20 klientov- u 14 žien a 6 mužov.

Ukazovateľ úväzku opatrovateliek je pohyblivý a ku koncu hodnoteného obdobia bol 12,6 úväzku.

V roku 2018 bolo prijatých 15 žiadostí o poskytnutie opatrovateľskej služby a 4 žiadosti o navýšenie hodín poskytovanej opatrovateľskej služby. Deväť žiadostí bolo vybavených kladne, traja žiadatelia svoju žiadosť pozastavili a siedmi žiadatelia na poskytnutie opatrovateľskej služby pre nedostatok personálnych kapacít čakajú.

V období 01.01.2018- 30.04.2018 bola cena za 1 hodinu poskytnutej opatrovateľskej služby 1 €. Od 01.05.2018 prijatím VZN č. 63/2018 O poskytovaní opatrovateľskej služby a poskytovaní finančného príspevku na sociálnu pomoc sa cena zvýšila na 1,30 €, z dôvodu ukončenia Národného projektu- Podpora opatrovateľskej služby (NP POS).

**Posudková činnosť**

V roku 2018 bolo podaných 46 žiadostí o posúdenie odkázanosti na sociálnu službu, 32 žiadostí podali ženy, 14 žiadostí muži. Na základe týchto žiadostí bolo vydaných 22 rozhodnutí o odkázanosti na opatrovateľskú službu, 20 rozhodnutí o odkázanosti na poskytovanie sociálnej služby v zariadení pre seniorov, 2 rozhodnutia o odkázanosti na poskytovanie sociálnej služby v dennom stacionári. V dvoch prípadoch bolo vydané rozhodnutie o neodkázanosti na poskytovanie sociálnej služby v zariadení pre seniorov.

Zdravotné posudky na základe žiadosti Mesta od 01.02.2018 vypracováva MUDr. Marián Kríž, PhD. a Mgr.& Mgr. Iveta Tináthová v sume 30,- € za jeden zdravotný posudok.

**Stravovanie dôchodcov**

V období od 01.01.2018 do 30.04.2018 Mesto zabezpečovalo v zmysle VZN č. 51/2009 a smernice č. 4/2009 spoločné stravovanie, t.j. jedno hlavné jedlo denne pre občana mesta, ktorého stravovanie nemožno zabezpečiť inak a ktorý je poberateľom starobného alebo invalidného dôchodku a pre svoj nepriaznivý zdravotný stav je odkázaný na spoločné stravovanie. Zároveň poskytovalo na jedno hlavné jedlo finančný príspevok, a to vo výške 0,50 € v závislosti od výšky dôchodku- u jednotlivca do výšky príjmu 413,85 €u viac posudzovaných osôb do výšky príjmu 623,00 €.Mesto poskytlo stravu v priemere 80 dôchodcom, z čoho cca 30 dôchodcom bol priznaný príspevok na stravu. V tomto období bola 25 klientom poskytnutá aj donáška stravy.

Mesto v čase 01.01.2018 - 30.04.2018 zabezpečovalo stravovanie na základe zmluvy uzatvorenej s Domovom pre seniorov v Starej Ľubovni, v zmysle tejto zmluvy hradilo náklady na jednu pracovnú silu mesačne vo výške 867,00 € počas tohto obdobia.

Cena za l obed platná od 01.03.2017 do 28.02.2018 - racionálna strava 1,956 €

- DIA strava 2,204 €

Cena za l obed platná od 01.03.2018 do 30.04.2018 - racionálna strava 1,912 €

- DIA strava 2,160 €

Dňa 01.05.2018 nadobudlo účinnosť VZN č.63/2018 O poskytovaní opatrovateľskej služby a poskytovaní finančného príspevku na sociálnu pomoc, na základe ktorého Mesto zabezpečuje stravovanie prostredníctvom stravovacieho zariadenia počas pracovných dní. O príspevok na stravovanie môže požiadať starobný dôchodca a invalidný dôchodca s mierou poklesu vykonávať zárobkovú činnosť nad 70 %. Príspevok Mesta na jedno hlavné jedlo je 1,00 € pre žiadateľa - jednotlivca do výšky príjmu 450,00 €, pre viac posudzovaných osôb do výšky príjmu 650,00 €.

Na základe prechodného ustanovenia VZN č.63 v čase od 01.05.2018 do 31.07.2018 bol priznaný príspevok na stravu všetkým stravníkom, ktorí poberali stravu do 30.04.2018 z Domova pre seniorov.

V období 01.05.2018 - 31.12.2018 sa na základe verejného obstarávania stala dodávateľom stravy pre Mesto firma SLK- Catering, s.r.o. Cena za 1 obed bola vo výške 3,15 € vrátane dovozu obeda k dverám bytu klienta.

K 31.12.2018 bola strava prostredníctvom Mesta poskytnutá 83 stravníkom, z toho 39 stravníkom vznikol nárok na príspevok.

V roku 2018 prispelo Mesto dôchodcom na stravu v celkovej sume 8 304,00 €.

Verejným obstarávaním, uskutočneným v decembri roku 2018, sa dodávateľom stravy na obdobie 01.01.2019 - 30.06.2020 stala Reštaurácia Kolkáreň, s cenou 3,19 € za 1 obed vrátane dovozu obeda k dverám klienta v jednorazovom plastovom obale.

**Bytová politika**

Mesto má k  31. 12. 2018 vo vlastníctve 190 nájomných bytov. Správcom mestských nájomných bytov je Slobyterm, spol. s r. o., Stará Ľubovňa.

Tab. č. 7: Mestské nájomné byty

|  |  |  |  |  |  |  |
| --- | --- | --- | --- | --- | --- | --- |
| **LOKALITA** | **gars.** | **1-izb.** | **1,5-izb.** | **2-izb.** | **3-izb.** | **Spolu** |
| Za vodou č. 1770/20,22 | - | - | - | 8 | 8 | **16** |
| Za vodou č. 1787/24,26 | - | 5 | 11 | 10 | - | **26** |
| Za vodou č. 1839/28 | - | - | - | 4 | 12 | **16** |
| Za vodou č. 1894/30 | - | 8 | - | 7 | - | **15** |
| Za vodou č. 1895/31 | - | 8 | - | 7 | - | **15** |
| Za vodou č. 1756/18 | - | - | - | 2 | 2 | **4** |
| Levočská č. 1527/20 | 8 | - | - | 17 | - | **25** |
| Letná č. 1074/7 | 17 | 50 | - | 1 | - | **68** |
| Levočská č. 372/38 | - | - | - | 1 | - | **1** |
| Mierová č. 13 | - | - | - | 1 | - | **1** |
| Sládkovičova č. 1 | - | - | - | 1 | - | **1** |
| Budovateľská č. 19 | - | - | - | 1 | - | **1** |
| 1. mája č. 5 | - | 1 | - | - | - | **1** |
| **SPOLU** | **25** | **72** | **11** | **60** | **22** | **190** |

V roku 2018 bol jeden dvojizbový byt a jedna garsónka v bytovom dome na Levočskej ulici č. 372/38 predané cestou VOS do osobného vlastníctva. Mesto má zámer odpredať aj ostatný dvojizbový byt, ktorý vlastní v tomto bytovom dome.

Byt na Mierovej ulici, Sládkovičovej a Budovateľskej ulici sú bývalé štátne byty, ktoré prešli do vlastníctva Mesta. Bývajú v nich pôvodní nájomcovia, ktorí ich neodkúpili do osobného vlastníctva.

Byt na ulici 1. mája má k dispozícii Mesto. V súčasnosti ho užívajú učiteľky ZUŠ Jána Melkoviča z Ukrajiny. Trojizbový byt v bytovom dome č. 1756/18 Za vodou má k dispozícii Správca mestských nájomných bytov, Slobyterm, spol. s r. o., ktorý ho využíva a zároveň znáša náklady za jeho užívanie.

Z celkového počtu nájomných bytov sú dva dvojizbové byty v bytovom dome č. 1787/24 a 26 na ulici Za vodou a jeden dvojizbový byt v bytovom dome č. 1527/2 na Levočskej ulici bezbariérové.

Okrem týchto nájomných bytov spravoval Slobyterm, spol. s  r. o., Mestu v roku 2018 aj nájomné bývanie IV. kategórie, a to:

dom č. 163/16 na ul. SNP, kde 5 obytných miestnosti užíva 5 rodín, spolu 37 osôb,

dom č. 164/17 na ul. SNP kde 3 obytné miestnosti užívali 3 rodiny, spolu 14 osôb,

dom č. 1222/117 v  Podsadku, kde 6 obytných miestností obývajú štyri rodiny, spolu 28 osôb,

Po obhliadke a posúdení technického stavu bolo vedením Mesta rozhodnuté, že domy č. 157/11 a č. 164/17 na ulici SNP nie sú užívania schopné a nemôžu v ďalšom období slúžiť na poskytovanie nájomného bývania. Dom č. 157/11 je uzatvorený od septembra 2017 a dom č. 164/17 bol v mesiaci november 2018 zbúraný.

Pri zabezpečovaní a poskytovaní nájomného bývania Mesto postupuje v zmysle Zákona č. 443/2010 Z. z. o dotáciách na rozvoj bývania a o sociálnom bývaní a Všeobecne záväzného nariadenia č. 6, ktorým sa stanovujú zásady prideľovania a spravovania mestských bytov.

**Evidencia uchádzačov o pridelenie mestského nájomného bytu**

Po vykonanej aktualizácii evidencie uchádzačov o pridelenie mestských nájomných bytov Mesto eviduje k 31. 12. 2018 spolu 89 žiadostí. Okrem žiadostí o pridelenie nájomného bytu Mesto eviduje aj 15 žiadostí o výmenu nájomného bytu.

**Tab. č. 8: Evidencia žiadostí o pridelenie bytov podľa veľkostí za obdobie 2017 - 2018**

|  |  |  |  |
| --- | --- | --- | --- |
|  | **rok 2017** | **rok 2018** | **rozdiel** |
| Počet evidovaných žiadostí o pridelenie 2, 3 izb. bytu | 35 | 38 | **+3** |
| Počet evidovaných žiadostí o pridelenie G,1,1,5 izb. Bytu | 22 | 24 | **+2** |
| Počet evidovaných žiadostí o dostupné bývanie (cena, nižší štandard) | 33 | 29 | **-4** |
| **SPOLU** | **90** | **89** | **-1** |

Počet žiadateľov o prenájom mestského bytu sa oproti predchádzajúcemu roku výrazne nezmenil. Z uvedeného počtu žiadateľov je bez trvalého pobytu v meste Stará Ľubovňa 7 žiadateľov, avšak spolu od roku 2016 eviduje Mesto 15 takýchto žiadostí.

Stále prevláda najväčší záujem o dvoj a trojizbové byty. Záujem o nájomné bývanie prejavujú aj obyvatelia mesta s nízkym príjmom a obyvatelia odkázaní na sociálne dávky.

Žiadosti o pridelenie nájomného bytu sú evidované na Mestskom úrade po dobu troch rokov od zaevidovania. O pridelenie dvojizbových a trojizbových bytov žiadajú väčšinou mladé rodiny, prípadne páry, ktoré plánujú spoločnú budúcnosť. Žiadateľmi menších bytov sú prevažne jednotlivci, osamelí rodičia, seniori a sociálne odkázaní občania.

Z evidovaných žiadostí v súčasnosti približne dve tretiny žiadateľov nespĺňa kritériá pre pridelenie mestského nájomného bytu stanovené VZN č. 6. Väčšina nedokáže preukázať požadovaný príjem domácnosti.

**Prideľovanie bytov**

Poradným orgánom primátora mesta v oblasti prideľovania a spravovania bytov je Komisia sociálnych vecí, rodiny, bytovej politiky a zdravotníctva pri MsZ v Starej Ľubovni. Komisia sa pri posudzovaní evidovaných žiadostí o pridelenie mestských nájomných bytov riadila VZN č. 6, ktorým sa stanovujú zásady prideľovania a spravovania mestských bytov.

**Tab. č. 9: Evidencia žiadostí o byt za obdobie 2017 - 2018**

|  |  |  |  |
| --- | --- | --- | --- |
|  | **rok 2017** | **rok 2018** | **Rozdiel** |
| Počet podaných žiadostí o pridelenie bytu | 47 | 41 | -6 |
| Počet podaných žiadostí o opakované uzatvorenie nájomnej zmluvy | 118 | 175 | +57 |
| Počet pridelených nájomných bytov | 9 | 6 | -3 |
| Výmena bytov v rámci bytového fondu | 3 | 2 | -1 |

V roku 2018 bolo do evidencie Mesta zaevidovaných 20 žiadostí o dvoj, prípadne trojizbový nájomný byt a 21 žiadostí o jednoizbový byt, prípadne garsónku.

O predĺženie zmlúv o nájme bytu na ďalšie obdobie požiadalo v roku 2018 spolu 175 nájomcov. Záväzné pokyny na predĺženie zmlúv o nájme mestských bytov na ďalšie obdobie boli vydané primátorom mesta najčastejšie na dobu jedného roka. Vo výnimočných prípadoch boli vydané záväzné pokyny na dobu kratšiu ako jeden rok. V roku 2018 nebol primátorom mesta vydaný záväzný pokyn na uzatvorenie nájomnej zmluvy na dobu neurčitú.

V roku 2018 bolo možné prideliť len nájomné byty, ktoré boli uvoľnené predchádzajúcim nájomcom. Uvoľnené byty boli pridelené 6 žiadateľom.

Výmena bytov v rámci bytového fondu Mesta sa vykonala v dvoch prípadoch. Z domu na ul. SNP č. 157/11, ktorý bol uzatvorený pre zlý technický stav a z jedného bytu v bytovom dome č. 372/38 na Levočskej ulici, ktorý Mesto odpredalo do osobného vlastníctva, boli rodiny presťahované do bytového domu na Levočskej ul. č. 1527/20.

**Pohľadávky na nájomnom**

V roku 2018 bol kladený dôraz aj na znižovanie pohľadávok správcu mestských nájomných bytov voči nájomcom mestských bytov. Výška pohľadávok na nájomnom a službách spojených s bývaním sa v porovnaní s rokom 2017 znížila o 5 838,63 €.

Tab. č. 10: Porovnanie pohľadávok v €

|  |  |  |  |
| --- | --- | --- | --- |
| **Bytový dom** | **pohľadávky k 31.12.2017** | **pohľadávky k 31.12.2018** | **Porovnanie**  **dec. 2017 - dec. 2018** |
| Levočská 1527/20 | 1 647,50 | 2 172,52 | +525,02 |
| Levočská 372/38 | 2 275,75 | 0 | -2 275,75 |
| 1. mája 563/5 | 0 | 102,88 | +102,88 |
| Letná 1074/7 | 4 243,13 | 1 367,16 | -2 875,97 |
| Za vodou 1756/18 | 0 | 0 | 0 |
| Za vodou 1770/20, 22 | 0 | 782,35 | +782,35 |
| Za vodou 1787/24, 26 | 1 046,45 | 1 525,85 | +479,40 |
| Za vodou 1839/28 | 0 | 900,79 | +900,79 |
| Za vodou 1894/30 | 0 | 0 | 0 |
| Za vodou 1895/31 | 333,24 | 30,00 | -303,24 |
| Sládkovičova 378/1 | 395,82 | 218,06 | -177,76 |
| Budovateľská 484/19 | 26,37 | 0 | -26,37 |
| Mierová 1105/13 | 1 110,12 | 0 | -1 110,12 |
| SNP 157/11 | 421,77 | 0 | -421,77 |
| SNP 163/16 | 1 407,83 | 688,55 | -719,28 |
| SNP 164/17 | 498,63 | 0 | -498,63 |
| Podsadek č. 1222/117 | 416,74 | 196,56 | -220,18 |
| **S P O L U :** | **13 823,35** | **7 984,72** | **-5 838,63** |

Uvedené pohľadávky sú pohľadávky Správcu mestských nájomných bytov voči súčasným nájomcom, ktorí užívajú byty na základe platných zmlúv o nájme. K týmto nájomcom pristupuje Mesto v spolupráci so Správcom bytov individuálne. Žiadostiam o opakované uzatvorenie nájomnej zmluvy sa v týchto prípadoch vyhovuje zvyčajne na kratšie obdobie, uzatvára sa dohoda o splátkach dlžnej sumy prípadne sa žiadosti nevyhovie a Správca ďalej postupuje v zmysle právnych predpisov.

V pohľadávkach k 31. 12. 2018 sú započítané vo viacerých prípadoch aj neuhradené mesačné platby na január 2019 z dôvodu, že niektorí nájomcovia nepoukazujú správcovi bytov platby za bývanie zálohovo, mesiac vopred, ale až v aktuálnom mesiaci.

Okrem týchto pohľadávok vymáha Správca mestských nájomných bytov, súdnou cestou, prostredníctvom exekučných konaní, prípadne iným spôsobom, aj pohľadávky voči už bývalým nájomcom mestských nájomných bytov.

„**Terénna sociálna práca a terénna práca v obciach s prítomnosťou marginalizovaných rómskych komunít“ za rok 2018 – Národný projekt „Take away“**

Práca TSP a TP sa zameriava predovšetkým na riešenie problémov sociálne vylúčených osôb, osôb ohrozených sociálnym vylúčením, ktoré sa ocitli v nepriaznivej životnej situácii, na prácu s jednotlivcom a rodinou, kde je potrebný individuálny prístup pri riešení krízových situácií a problémov klientov.

Výkon terénnej sociálnej práce je zabezpečovaný 3 terénnych sociálnymi pracovníkmi a 3 terénnymi pracovníkmi v lokalitách na ul. Továrenskej, v Podsadku a meste.

TSP a TP za zameriava na riešenie problémov a to najmä v oblastiach ako sú:

*Zamestnanie*– pomoc pri hľadaní práce, asistencia pri písaní životopisov, pomoc klientom pri vyhľadávaní voľných pracovných ponúk, pomoc klientom pri ich evidencii ako uchádzačov o zamestnanie na ÚPSVaR, v spolupráci s pracovnou agentúrou sa podarilo zamestnať Rómov vo firme Foxconn v Nitre, pomoc pri získaní zamestnania pre klientov na základe odporúčania TSP/TP, a pod.

*Bývanie* – pomoc pri riešení bývania, riešenie problémov so zapojením elektrickej a vodovodnej prípojky, spolupráca s MsÚ pri riešení platieb za odpad, prevencia pred vyhorením, pomoc pri riešení znečisťovania verejných priestranstiev a pozemkov v blízkosti obydlí ako preventívne opatrenia pred šírením infekčných ochorení, spolupráca pri deratizácii obydlí, mapovanie lokalít (Továrenská, Podsadek, mesto) a pod.

*Zdravie a hygiena -* spolupráca so zdravotníckymi zariadeniami, podpora zodpovedného prístupu k zdraviu - spolupráca s detskou lekárkou ohľadom dodržiavania povinných očkovaní a preventívnych prehliadok u detí, návšteva tehotenských poradní, mapovanie výskytu infekčných ochorení, mapovanie dodržiavania hygieny, organizovanie prednášok v spolupráci s RÚVZ a zubnou lekárkou, pomoc a poradenstvo rodinám s členom rodiny s ťažkým zdravotným postihnutím, sprevádzanie klientov k lekárovi a pod.

*Sociálno-patologické javy* – spolupráca so ZŠ Podsadek pri riešení záškoláctva, spolupráca s ÚPSVaR- prevencia pred zanedbávaní starostlivosti o deti, spolupráca s detskou lekárkou - zanedbávanie starostlivosti o deti, hľadanie riešenia problému s požívaním alkoholu u mladistvých a pod.

*Financie –* poradenstvo v oblastí nekalých praktík nebankových spoločností, pomoc klientom pri odĺžení a riešení exekúcií, splátkové kalendáre, vedenie klientov k zodpovednému prístupu pri splácaní dlhov, osveta pri nezadlžovaní klientov - pomoc pri účelnom hospodárení v rodinách, pomoc pri splácaní dlhov za vývoz tuhého komunálneho odpadu.

*Vzdelávanie –*príprava detí na zápis do 1. ročníka a sprevádzanie detí s rodičmi pri zápise do 1. ročníka na ZŠ Levočská, spolupráca so ZŠ Podsadek – riešenie nezaplatených školských pomôcok, motivácia klientov k dokončenie povinnej školskej dochádzky a osveta v pokračovaní vzdelávania.

*Sociálne zabezpečenie -*usmernenie klientov na kompetentné inštitúcie ohľadom vybavenia dokladov, spolupráca s MsÚ ohľadom potravinovej pomoci “KILO” - pomoc pri distribúcii a výbere prijímateľov, pomoc pri sprostredkovaní potravinovej pomoci v spolupráci so Spišskou Katolíckou charitou, sprostredkovanie šatstva pre klientov, poradenstvo klientom pri vyplnení a písaní žiadostí v rôznych oblastiach sociálneho zabezpečenia a pod.

**Komunitné centrum**

Komunitné centrum (ďalej „KC“ ) v Starej Ľubovni na Továrenskej ulici bolo znovuotvorené 01.06.2018. V roku 2018 vyhľadalo pomoc KC 107 klientov, z toho 74 žien, 33mužov. Do aktivít KC je v súčasnosti zapojených 50 detí. V mesiaci december 2018 došlo k výmene zamestnancov na pozícii OGKC, OPKC prostredníctvom výberového konania. Komunitná práca je akýmsi mostom medzi majoritou a minoritou a KC je v tomto prípade vnímané ako priestor pre spoločný dialóg a aktivity. Zamestnanci riadenou formou práce organizačne zabezpečujú voľný čas detí a jeho efektívne trávenie. Rómske deti počas krúžku robia rôzne činnosti podľa ich výberu – maľovanie, modelovanie, tanec, spev, kreatívna činnosť a rôzne športové hry. Do skupinových aktivít sú zapájané aj deti zo zdravotným znevýhodnením. Rozvíja sa ich zručnosti a schopnosti potrebné pre kooperáciu s inými deťmi a zároveň sa tak znižujú riziká ich sociálneho vylúčenia. KC participuje na príprave rómskych detí v predškolskom veku zameraný na prípravu zápisu detí na nástup do 1. ročníka ZŠ. Predškolská príprava sa realizuje 5x do týždňa s deťmi, ktoré nenavštevujú predškolské zariadenia. Práca s deťmi sa zameriava na rozvoj grafomotorických schopností, kognitívnych a jazykových kompetencií. KC zabezpečuje prípravu na školské vyučovanie a sprevádzanie dieťaťa do KC a na Továrenskú ulicu, realizuje rôzne preventívne aktivity zamerané na zdravú výživu, osobnú hygienu, finančnú gramotnosť, etiku správania a spoločné predsavzatia. Organizuje komunitné a rehabilitačné aktivity priamo v miestnej komunite, ktorých cieľom je vytvárať, formovať a podporovať priateľské vzťahy medzi komunitou, napr. guľovačka.

Okrem iného sa v zmysle platného zákona v KC poskytuje aj základné sociálne poradenstvo a pomoc pri uplatňovaní práv a právom chránených záujmov. Základnom je objektívne posúdenie povahy problému fyzickej osoby, rodiny alebo komunity, poskytnutie základných informácií o možnostiach riešenia problému a podľa potreby aj odporučenie a sprostredkovanie ďalšej odbornej pomoci. V praxi pomáhajú pracovníci komunitného centra pomoc pri vyhľadávaní pracovných ponúk na internete, usmernenie pri spísaní žiadosti do zamestnania a životopisu, rôznych tlačív, osveta ohľadne osobnej hygieny (riešenie pedikulózy), dohľad nad dodržiavaním predpísanej liečby – hlavne u školopovinných detí, pomoc pri komunikácii s ošetrujúcimi lekármi, komunikácia so základnými školami a pod.