**Návrh riešenia dopravnej situácie v lokalite pri ZŠ na Komenského ul. v Starej Ľubovni**

**Alternatíva A) „Zákaz vjazdu“**

V snahe o zabezpečenie maximálnej bezpečnosti všetkých účastníkov cestnej premávky, hlavne však samotných detí navštevujúcich túto základnú školu a okolité materské školy, navrhol mestský úrad v Starej Ľubovni, oddelenie výstavby, ÚR a ŽP vyriešiť dopravnú situáciu osadením dopravnej značky B1 – Zákaz vjazdu všetkých motorových vozidiel v kombinácií s dodatkovou tabuľou E12 Okrem dopravnej obsluhy na Ul. Letnej – na križovatke s prístupovou komunikáciou k ZŠ. Toto riešenie bolo odporučené aj **Dopravnou komisiou (ktorej súčasťou je aj zástupca Okresného dopravného inšpektorátu v Starej Ľubovni)** na jej zasadnutí dňa 23.01.2019. Na celej Ulici Letnej v súčasnej dobe existuje značné množstvo parkovacích miest (odkiaľ je možné po existujúcich chodníkoch prejsť priamo k škole, bez potreby prechádzať cez komunikáciu) – napr. pri bytových domoch, pri predajni potravín Jednota, veľké parkovisko pri predajni potravín Fresh, alebo pri OD Tesco.

Navyše Mestský úrad v Starej Ľubovni, oddelenie výstavby, ÚR a ŽP súlade s odporúčaním dopravnej komisie navrhuje zlepšiť možnosti pre rodičov privážajúcich deti do základnej školy, ale tiež do Materskej školy Tatranskej, a to zriadením parkovacích miest s regulovaným státím (s maximálnou dobou parkovania vo vymedzenom čase, v dňoch školského vyučovania) nad areálom základnej školy na Ulici Okružnej (3 pozdĺžne státia). Pre potreby materskej školy by pribudli nové parkovacie miesta na Ulici Letnej – oproti budove Družby (13 nových parkovacích miest so šikmým státím). Navyše ak by bol pri rekonštrukcii plota MŠ, na tejto strane, posunutý plot a následne aj chodník (ktorý bude v blízkej dobe potrebné taktiež rekonštruovať) približne o jeden meter, bolo by možné toto parkovisko rozšíriť a zmeniť spôsob parkovania na kolmý, čím by pribudlo ďalších 9 miest.

Odhadované náklady:

13 + 3 nových parkovacích miest, dopravné značenie, spolu cca 10 000 €

Výhody:

* zvýšenie bezpečnosti chodcov, hlavne detí,
* odstránenie, minimalizácia nebezpečných situácií vyplývajúcich z parkovania, otáčania vozidiel priamo pred vstupom do budovy školy,
* zachovanie areálu školy – školského dvora a lokality využívanej na prechádzky dôchodcami, rodičmi s deťmi, psíčkarmi, bez/ s minimom dopravy,
* vytvorenie nových parkovacích miest aj pre obyvateľov, ktoré sú nie len v tejto lokalite potrebné, (3 na Ulici Okružnej a 13 na Letnej ulici so šikmým státím, s tým, že pri oprave plota MŠ by ho bolo možné posunúť spolu s chodníkom, čím by v prípade kolmého státia vzniklo ďalších 9 miest)
* zachovanie parkovacích miest oproti „Lentilke“,
* zlepšenie prístupu imobilných detí k škole (viac priestoru, času)
* zabezpečenie parkovacích miest pre zamestnancov ZŠ a MŠ

Nevýhody:

* zníženie komfortu detí, ale hlavne rodičov, ktorí budú musieť prejsť pešo po existujúcich chodníkoch k škole, škôlke, bez potreby prechádzať cez komunikáciu, **v priemere cca 200 m,**

**Alternatíva B) „Jednosmerka“**

Na základe podnetov poslancov a nespokojnej časti rodičov, voziacich detí do ZŠ a MŠ sa Mestský úrad, v Starej Ľubovni, oddelenie výstavby, ÚR a ŽP zaoberal aj návrhom zjednosmernenia prístupovej komunikácie k ZŠ.

V rámci tejto alternatívy by bolo potrebné dať vypracovať komplexnú projektovú dokumentáciu v ktorej projektant posúdi existujúci stav dopravy, komunikácií, odstavných plôch, parkovísk v dotknutej lokalite (prístup k ZŠ od OD Družba, zo smeru z Tatranskej ulice, pomery na Komenského a Tatranskej ulici) a navrhne riešenie v zmysle aktuálne platných právnych predpisov a STN.

Po zjednosmernení prístupovej komunikácie k ZŠ, by z dôvodu zvýšenia intenzity dopravy bolo potrebné zvýšiť bezpečnosť chodov – rozšírením chodníka pred BD „Lentilka“, alebo jeho oddelením pevnou prekážkou (zábradlie, betónové zvodidlá). Ďalej by bolo potrebné upraviť existujúcu parkovaciu plochu, a oddeliť chodcov a motorovú dopravu, vytvoriť dostatočný priestor pre zastavenie vozidiel a vystúpenie detí. Nevyhnutné je tiež odstránenie cca 100 m existujúceho chodníka, ktorý svojimi parametrami nevyhovuje ako komunikácia (šírka, únosnosť, skladba vrstiev), realizovať cca 100 m nového chodníka a komunikácie, vrátane kanalizácie na odvodnenie a verejného osvetlenia. V prípade zjednosmernenia úseku MK na Ul. Komenského budú potrebné taktiež potrebné úpravy v tejto časti (osadenie dopravného značenia, úprava chodníkov, priechodov pre chodcov). V prípade, ak by mal tento úsek ostať obojsmerný bude z dôvodu zvýšenia intenzity dopravy a nevyhovujúcich šírkových parametrov danej MK potrebné zrealizovať parkovisko s minimálnym počtom 20 parkovacích státí pre vozidlá v súčasnej dobe stojace na komunikácií, pred BD (najskôr v lokalite za garážami).

Odhadované náklady:

Projektová dokumentácia cca 5 000 – 8 000 €

Nová komunikácia + odstavná plocha cca 45 000 + 10 000 €

Chodník cca 10 000 – 12 000€

Verejné osvetlenie cca 10 000 €

Kanalizácia cca 7 000 €

Náhradne parkovisko pre 20 vozidiel cca 33 000 €

Úpravy existujúcich komunikácií cca 15 000 – 20 000 €

Spolu cca 135 000 €

Výhody:

* zabezpečenie maximálneho komfortu rodičov voziacich detí do školy

Nevýhody:

* toto riešenie je potrebné veľmi citlivo zvážiť, pretože za značné množstvo vynaložených finančných prostriedkov dôjde hlavne k podstatnému zníženiu bezpečnosti samotných detí navštevujúcich ZŠ a MŠ, vyplývajúce z podstatného zvýšenia intenzity dopravy v bezprostrednej blízkosti dvorov, vstupu do budov ZŠ a MŠ –teda miest s najväčším množstvom detí (náramný nárast intenzity dopravy by bol v prípade zjednosmernenia MK na Ul. Komenského, keďže v súčasnej dobe v tejto lokalite nachádza takmer 150 vozidiel)
* zvýšenie výdavkov ZŠ a MŠ (Mesta) na zriadenie parkovísk pre zamestnancov (vid prílohy – Stanoviská riaditeliek ZŠ Komenského a MŠ Tatranská)
* nepribudnú žiadne nové parkovacie miesta pre obyvateľov daných lokalít
* dôjde k rapídnemu zníženiu komfortu bývania a bezpečnosti obyvateľov, vyplývajúcich z dopravných obmedzení a zo zvýšenia intenzity dopravy v okolí ich bytových domov,

V prípade tohto riešenia by bolo potrebné stavebné povolenie na zmenu dokončenej stavby, s tým, že účastníkmi konania by boli taktiež obyvatelia okolitých bytových domov („Lentilka“, na Ul. Komenského, Tatranskej).

**Ďalšie alternatívy**

Do úvahy pripadajú aj ďalšie alternatívy ako zachovanie prístupovej komunikácie ako obojsmernej, k čomu by bolo potrebné zrušenie, zmena spôsobu parkovania pred BD „Lentilka“ s vytvorením priestoru pre vystúpenie detí a otočenie vozidiel pred budovou ZŠ, alebo vytvorenie jednosmernej komunikácie a parkovacích miest priamo pred BD č.8-12 na Tatranskej ulici (táto by bola súbežná s prístupovou komunikáciou k ZŠ). Tieto však vyžadujú značné množstvo finančných prostriedkov s dosť negatívnymi dopadmi či už na ZŠ a MŠ (v prípade zriadenia náhradných parkovísk v ich areály pre obyvateľov okolitých BD), prípadne na obyvateľov okolitých BD (v prípade rušenia zelene a zriaďovania nových komunikácií, parkovísk priamo pod oknami ich BD.)

**Stanovisko MŠ Tatranská:**

* na základe zistených skutočností, že do MŠ prichádzajú deti v doprovode svojich rodičov automobilovou dopravou ( približne 80%) môžeme konštatovať, že okolie MŠ je prehustené a ohrozujúce bezpečnosť,
* autá, ktoré prichádzajú s deťmi nielen do MŠ, ale aj do ZŠ vytvárajú kolóny a zápchy.

Návrhy k riešeniu situácie:

* navýšiť počet parkovacích miest pre zamestnancov, zväčšiť parkovaciu plochu (od hlavnej cesty pri hospodárskej budove- za riaditeľňou),
* vytvoriť nové parkovacie miesta pri oplotení od hlavnej cesty( od tesca) pre rodičov detí z malých budov,
* premiestniť nádoby na odpad z parkovacích miest pozdĺž oplotenia MŠ smerom k ŽŠ Komenského,
* riešiť dopravnú situáciu zmenou dopravného značenia (jednosmerkou), smerom z hlavnej cesty ku ZŠ Komenského a pokračovaním k obytným domom na Tatranskej ulici( pozdĺž oplotenia MŠ- školského dvora).

**Stanovisko ZŠ Komenského:**

Na základe dlhodobých problémov s dopravnou situáciou pri ZŠ Komenského 6 už prebehlo mnoho diskusií a návrhov riešení, ako tieto problémy odstrániť, a to s nadriadenými orgánmi, rodičmi i širokou verejnosťou. Ako najviac vyhovujúce z pohľadu rodičov i učiteľov sa javí "jednosmerka", vytvorenie chodníka pre chodcov zo zeleného pásu pred školou, spomalenie áut retardérmi, prípadne závory, ktoré budú otvorené iba ráno, nakoľko celý problém s dopravnou situáciou nastáva iba v ranných hodinách, a to v čase od 7:30 do 08:15.

**Stanovisko Mestskej polície:**

MsP Stará Ľubovňa odporúča riešiť dopravnú situáciu pri ZŠ ul. Komenského dvoma spôsobmi.

1. Vytvoriť jednosmernú cestu smerom na ul. Okružnú. Vybudovať chodník vedľa cesty oproti ZŠ, Vybudovať parkovisko kolmé státie pred blokom Komenského č.1 –č.9.

2. Uzatvoriť cestu otváracou rampou od Družby vedľa škôlky na diaľkové otváranie. Diaľkové nech si zakúpia majitelia bytov Letná č. 7 a pracovníci ZŠ a škôlky. Chodník pre chodcov smerom od ul. Okružnej uzatvoriť pevnými stĺpmi.